*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 27ης Σεπτεμβρίου 1989

για την περάτωση της διαδικασίας αντιντάμπινγκ όσον αφορά τις εισαγωγές μαρμαρυγία καταγωγής Ιαπωνίας

(89/537/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων από χώρες μη μέλη Ευρωπαϊκής Οικονομικής Κοινότητας (1), και ιδίως το άρθρο 2,

μετά από διαβουλεύσεις στο πλαίσιο της Συμβουλευτικής Επιτροπής που προβλέπονται στον προαναφερόμενο κανονισμό,

Εκτιμώντας ότι:

Α. Διαδικασία

(1) Το 1988 η Επιτροπή παρέλαβε καταγγελία που υπέβαλε η Cie royale asturienne des mines, τμήμα Cogebi, που αντιπροσωπεύει σχεδόν ολόκληρη την κοινοτική παραγωγή μαρμαρυγία. Στην καταγγελία αναφέρονταν αποδεικτικά στοιχεία σχετικά με την ύπαρξη ντάμπινγκ για το εν λόγω προϊόν καταγωγής Ιαπωνίας και την πρόκληση σχετικής ζημίας ή απειλής ζημίας, τα οποία θεωρήθηκαν επαρκή για την έναρξη έρευνας.

(2) Η Επιτροπή ανήγγειλε κατά συνέπεια, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (2), την έναρξη διαδικασίας του αντιντάμπινγκ όσον αφορά τις εισαγωγές στην Κοινότητα μαρμαρυγία καταγωγής Ιαπωνίας. Στο εν λόγω προϊόν περιλαμβάνεται ο συσσωματωμένος ή ανασχηματισμένος μαρμαρυγίας, έστω και πάνω σε υπόθεμα από χαρτί, χαρτόνι ή άλλες ύλες που αντιστοιχεί στον κωδικό ΣΟ 68 14 10 00, 68 14 90 10 και 68 14 90 90. Η Επιτροπή προέβη στην έναρξη έρευνας.

(3) Η Επιτροπή ενημέρωσε επίσημα τους παραγωγούς/εξαγωγείς και τους εισαγωγείς που είναι γνωστό ότι ενδιαφέρονται, τους εκπροσώπους της χώρας εξαγωγής και τον καταγγέλοντα και έδωσε την ευκαιρία στα άμεσα ενδιαφερόμενα μέρη να γνωστοποιήσουν γραπτώς τις απόψεις τους και να ζητήσουν ακρόαση.

(4) Οι περισσότεροι από τους παραγωγούς στους οποίους απευθύνθηκε η Επιτροπή απήντησαν ότι δεν είχαν εξάγει το εν λόγω προϊόν στην Κοινότητα· η μόνη εταιρεία που είχε εξάγει προϊόντα μαρμαρυγία στην Κοινότητα κατά την περίοδο έρευνας, δηλαδή η Nippon Rika Kogyosho, Τόκιο, Ιαπωνία και οι δύο ενδιαφερόμενοι εισαγωγείς ζήτησαν ακρόαση η οποία έγινε δεκτή.

(5) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες. Πραγματοποιήθηκαν επιτόπου έρευνες στις εγκαταστάσεις των ακόλουθων εταιρειών:

α) Κοινοτικός παραγωγός:

Cie royale asturienne des mines, (τμήμα Cogebi), Lot, Βέλγιο·

β) παραγωγείς/εξαγωγείς:

Nippon Rika Kogyosho, Τόκιο, Ιαπωνία,

Okade Mica Co. Ltd, Τόκιο, Ιαπωνία·

γ) εισαγωγέας στην Κοινότητα:

AEG Isolier - und Kunststoff GmbH, Kassek - Walden, Γερμανία

(6) Η έρευνα ως προς το ντάμπινγκ σύμφωνα με το άρθρο 7 παράγραφος 1 στοιχείο γ) του κανονισμού (ΕΟΚ) αριθ. 2423/88 κάλυψε την περίοδο από 1ης Ιανουρίου μέχρι και 30 Νοεμβρίου 1988.

Β. Το προϊόν

(7) Ο μαρμαρυγίας εν γένει διατίθεται με τις εξής τρεις μορφές:

- χαρτί μαρμαρυγία,

- θερμαντικά φύλλα από μαρμαρυγία,

- πυράντοχη ταινία από μαρμαρυγία για καλώδιο.

Διαπιστώθηκε κατά την έρευνα ότι ένας ειδικός τύπος χαρτιού από μαρμαρυγία, που ονομάζεται Ar-Mat, κατασκευάστηκε απο την Nippon Rika και εξήχθη κατά την περιόδο έρευνας από την εταιρεία αυτή προς την Κοινότητα. Ο καταγγέλων ούτε έχει παράγει ούτε πρόκειται να παράγει το υλικό αυτό κατά το προσεχές μέλλον. Κατά συνέπεια ο ειδικός αυτός τύπος αποκλείστηκε από την έρευνα.

Γ. Ντάμπινγκ

Ι. Κανονική αξία

(8) Όσον αφορά τα θερμαντικά φύλλα από μαρμαρυγία, η κανονική αξία καθορίστηκε για κάθε φύλλο με συγκεκριμένο πάχος, βάσει του σταθισμένου μέσου όρου των εγχώριων τιμών που επιβάλλει η Nippon Rika στους ανεξάρτητους πελάτες. Στην περίπτωση που δεν πραγματοποιούνται εγχώριες πωλήσεις του προϊόντος που έχει το ίδιο πάχος με αυτό που εξάγεται η κανονική αξία καθορίστηκε βάσει αριθμητικού μέσου όρου της τιμής μεταξύ των δύο προϊόντων με το πλησιέστερο προς το εξαγόμενο προϊόν πάχος.

Όσον αφορά την πυράντοχη μονωτική ταινία, ήτοι AMS 864 , η οποία δεν πωλείτο στην εγχώρια αγορά κατά την περίοδο έρευνας, η κανονική αξία βασίστηκε, επειδή δεν γίνονταν εγχώριες πωλήσεις του ιδίου μεγέθους με τις εξαγωγές προς την Κοινότητα - στην κατασκευασμένη αξία που καθορίζεται με την πρόσθεση του μέσου κόστους παραγωγής όλων των μεγεθών του ομοειδούς προϊόντος ήτοι Τ 512 Α, συν τον μέσο όρο του περιθώριου κέρδους που πραγματοποιείται στην εγχώρια αγορά.

ΙΙ. Τιμή εξαγωγής

(9) Οι τιμές εξαγωγής καθορίστηκαν βάσει των τιμών που πράγματι καταβάλλονται ή πρέπει να καταβάλλονται για τα προϊόντα που πωλούνται προς εξαγωγή στην Κοινότητα.

ΙΙΙ. Σύγκριση

(10) Η κανονική αξία συγκρίθηκε με τις τιμές εξαγωγής του αντιστοίχου τύπου και πάχους του προϊόντος για κάθε συναλλαγή. Κάθε σύγκριση έγινε σε επίπεδα τιμής εκ του εργοστασίου.

(11) Η εξάγουσα εταιρεία ζήτησε πολλές προσαρμογές σύμφωνα με το άρθρο 2 παράγραφος 9 και 10 του κανονισμού (ΕΟΚ) αριθ. 2423/88 για τις διαφορές που αφορούν την δυνατότητα σύγκρισης των τιμών. Στο βαθμό που η εταιρεία είχε αποδείξει τις απαιτήσεις της, έγιναν προσαρμογές όσον αφορά τις άμεσα συνδεόμενες δαπάνες πώλησης, όπως έξοδα μεταφοράς, ασφάλισης, φόρτωσης, παρεπόμενα έξοδα, όροι πίστωσης και προμήθειες.

(12) Επιπλέον η εξάγουσα εταιρεία ζήτησε προσαρμογή της κανονικής αξίας σύμφωνα με το άρθρο 2 παράγραφος 10 στοιχείο γ) σημείο iv) του κανονισμού (ΕΟΚ) αριθ. 2423/88 του Συμβουλίου για τις πλέον υπηρεσίες που προσφέρονται, όταν το προϊόν πωλείται στην εγχώρια αγορά. Η εταιρεία ζήτησε το ποσό της προσαρμογής να αντιστοιχεί στο άμεσο κόστος του τεμαχισμού του εν λόγω προϊόντος σε φέτες.

Η προσαρμογή αυτή δεν έγινε αποδεκτή, επειδή το άρθρο 2 παράγραφος 10 στοιχείο γ) σημείο iv) καλύπτει μόνο τις υπηρεσίες μετά την πώληση, ενώ οι υπηρεσίες που παρασχέθηκαν βάσει του ισχυρισμού αφορούσαν υπηρεσίες πριν από την πώληση. Επιπλέον, το αίτημα αυτό υποβλήθηκε εκπρόθεσμα.

IV. Περιθώριο ντάμπινγκ

(13) Ο σταθισμένος μέσος όρος περιθωρίου ντάμπινγκ, όπως υπολογίζεται σε αυτή τη βάση, ανέρχεται σε 41,26 % για τα θερμαντικά φύλλα μαρμαρυγία και σε 5,7 % για το πυράντοχο καλώδιο, ενώ τα περιθώρια ντάμπινγκ ισούνται προς το ποσό κατά το οποίο η κανονική αξία υπερβαίνει τις τιμες εξαγωγής στην Κοινότητα, κατάλληλα προσαρμοσμένες.

Δ. Ζημία

(14) Επειδή κατά τον ισχυρισμό η Ιταλία αποτελούσε το μόνο τμήμα της κοινοτικής αγοράς όπου πραγματοποιήθηκαν απώλειες από τον καταγγέλοντα και το οποίο απορροφούσε κατά 70 % τις εξαγωγές της Ιαπωνίας, η έρευνα αφιερώθηκε κυρίως στην αγορά αυτή.

Όσον αφορά τη ζημία που υποστηρίζεται ότι προκλήθηκε από τις εισαγωγές που αποτελούν αντικείμενο ντάμπινγκ, βάσει διαθέσιμων αποδεικτικών στοιχείων της Επιτροπής αποδείχθηκε ότι οι ιαπωνικές εξαγωγές μαρμαρυγία στην Κοινότητα αυξήθηκαν από μηδέν το 1984 σε 40,5 τόνους το 1987 και 102,5 τόνους κατά την περίοδο έρευνας.

Οι εξαγωγές μαρμαρυγία από την Ιαπωνία στην Ιταλία αυξήθηκαν από μηδέν τόνους το 1984 μέχρι το 1987 σε 87 τόνους κατά την περίοδο έρευνας, με επακόλουθη αύξηση του τμήματος της αγοράς που καταλαμβάνει η χώρα εξαγωγής από μηδέν % το 1984 σε 17,6 % κατά την ίδια περίοδο.

Κατά την εκτίμηση των τμημάτων της αγοράς που καταλαμβάνουν οι προμηθευτές μαρμαρυγία στην ιταλική αγορά, έπρεπε να ληφθεί υπόψη το γεγονός ότι η κατανάλωση μαρμαρυγία στην αγορά αυτή αυξήθηκε από 448 τόνους το 1984 σε 542 το 1985, ήτοι κατά 20,9 % και μειώθηκε σε 508 τόνους κατά 6,3 % το 1986. Το 1987 αυξήθηκε σε 634 τόνους, ήτοι κατά 24,8 % και μειώθηκε σε 618 τόνους, ήτοι κατά 2,5 % κατά την περίοδο έρευνας.

Αυτή η εξέλιξη δείχνει τη συνολική αύξηση της κατανάλωσης μαρμαρυγία στην Ιταλία κατά 38 % από το 1984 μέχρι την περίοδο έρευνας. Επειδή δεν παράγεται μαρμαρυγίας στην Ιταλία, τα στοιχεία που αφορούν την κατανάλωση και τα τμήματα της αγοράς υπολογίστηκαν βάσει των εισαγωγών από την Ιαπωνία και των προμηθειών από τα άλλα κράτη μέλη.

(15) Όσον αφορά τις τιμές μεταπώλησης των εισαγωγών αυτών στην ιταλική αγορά, διαπιστώθηκε ότι κατά την υπό εξέταση περίοδο το ιαπωνικό προϊόν επωλείτο σε τιμές χαμηλότερες από τις τιμές του καταγγέλοντος παραγωγού της Κοινότητας κατά 21,5 % (σταθισμένος μέσος όρος περιθωρίου).

(16) Όσον αφορά την ενδεχόμενη επίπτωση των εισαγωγών που αποτελούν αντικείμενο πρακτικής ντάμπινγκ στην κατάσταση του καταγγέλοντος παραγωγού της Κοινότητας, λήφθηκαν υπόψη οι εξής παράγοντες (τα ακόλουθα στοιχεία καλύπτουν τους τρεις τύπους προϊόντων μαρμαρυγία που αναφέρονται στο σημείο 7:

α) ο καταγγέλων αύξησε την παραγωγική του ικανότητα κατά 18,3 % το 1985, κατά 29,8 % το 1986, κατά 32,5 % το 1987 και 1,6 % κατά την περίοδο έρευνας. Η εξέλιξη αυτή αντιστοιχεί σε αύξηση μεγαλύτερη από 100 % μεταξύ του 1984 και 1988.

Η παραγωγική ικανότητα αυξήθηκε κυρίως για να καλυφθούν οι εκτιμώμενες απαιτήσεις της αγοράς εκτός της Κοινότητας, κυρίως στην Άπω Ανατολή· β) η παραγωγή του καταγγέλοντος αυξήθηκε κατά 18,3 % το 1985, κατά 29,5 % το 1986, και κατά 21,7 % το 1987 και μειώθηκε κατά 2,8 % κατά την περίοδο έρευνας·

γ) η χρησιμοποίηση της παραγωγικής ικανότητας του καταγγέλλοντος αφού παρέμεινε σταθερή μεταξύ του 1984 και 1986, μειώθηκε κατά 7,9 % το 1987 και μόνο κατά 2,9 % κατά την περίοδο έρευνας·

δ) όσον αφορά τις πωλήσεις του καταγγέλοντος στην Κοινότητα και ιδίως στην ιταλική αγορά, διαπιστώθηκαν τα εξής στοιχεία:

i) οι πωλήσεις όλων των προϊόντων μαρμαρυγία σε ολόκληρη την Κοινότητα αυξήθηκαν σταθερά από το 1984 μέχρι το 1988, με αύξηση 9 % κατά την περίοδο έρευνας,

ii) οι πωλήσεις θερμαντικών φύλλων μαρμαρυγία στην Κοινότητα αυξήθηκαν κατά 12,2 % το 1985, κατά 26,8 % το 1986, κατά 2,2 % το 1987 και κατά 2,4 % κατά την περίοδο έρευνας,

iii) στην ιταλική αγορά οι πωλήσεις θερμαντικών φύλλων μαρμαρυγία παρέμεναν σταθερές ή σημείωσαν μικρή αύξηση, με εξαίρεση τις πωλήσεις προς τον μοναδικό κύριο πελάτη του καταγγέλλοντος· αυτές μειώθηκαν κατά 7,4 % το 1985 και κατά 9,1 % το 1986· παρέμειναν σταθερές το 1987 και μειώθηκαν κατά 48 % κατά την περίοδο έρευνας·

ε) όσον αφορά την εξέλιξη του τμήματος της αγοράς που καταλαμβάνει ο καταγγέλων σε κοινοτική βάση και στην Ιταλία διαπιστώθηκαν τα εξής (εν απουσία στοιχείων σχετικά με τις πωλήσεις απο μη καταγγέλοντες παραγωγούς της Κοινότητας, τα τμήματα της αγοράς βασίζονται στις γνώσεις του καταγγέλοντος σχετικά με την αγορά:

i) το τμήμα της αγοράς για όλα τα προϊόντα μαρμαρυγία στην Κοινότητα μειώθηκε κατά 44 % το 1984 σε 42 % κατά την περίοδο έρευνας,

ii) το τμήμα της αγοράς για τα θερμαντικά φύλλα μαρμαρυγία στην Κοινότητα μειώθηκε από 72 % το 1984 σε 51,1 % το 1985, στη συνέχεια αυξήθηκε πάλι σε 72,1 % το 1986 και μειώθηκε σε 69,2 % το 1987 και σε 65,2 % κατά την περίοδο έρευνας,

iii) στην ιταλική αγορά το τμήμα της αγοράς του καταγγέλοντος για τα θερμαντικά φύλλα μαρμαρυγία μειώθηκε από 69 % το 1984 σε 46 % κατά την περίοδο έρευνας, το δε τμήμα της αγοράς για όλα τα προϊόντα μαρμαρυγία μειώθηκε μόνο κατά 7 %·

στ) όσον αφορά τη δυνατότητα πραγματοποίησης κέρδους εκ μέρους των καταγγελόντων, διαπιστώθηκε ότι τα κέρδη επί των πωλήσεων όλων των προϊόντων μαρμαρυγίας και ιδιαίτερα των θερμαντικών φύλλων μαρμαρυγίας στην Κοινότητα ήσαν ήδη σημαντικά κατά το 1984 και αυξήθηκαν περαιτέρω έως 30 % και 20 % αντίστοιχα μεταξύ 1984 και 1988·

ζ) το προσωπικό που απασχολεί ο καταγγέλων στον τομέα του μαρμαρυγία παρέμεινε σταθερό καθ' όλη περίοδο από το 1984 μέχρι το 1988.

(17) Παρά το γεγονός ότι διαπιστώθηκε σχετική πρόκληση ζημίας στην ιταλική αγορά,όπου ο καταγγέλων πραγματοποίησε περίπου το 20 % του κύκλου εργασιών του σε θερμαντικά φύλλα μαρμαρυγία στην Κοινότητα, θεωρείται ότι αυτό δεν αποτελεί σημαντική ζημία.

Ε. Απειλή ζημίας

(18) Για να εξετασθούν οι ισχυρισμοί που υπέβαλε ο καταγγέλων όσον αφορά την κατάσταση απειλής ζημίας, η Επιτροπή εξέτασε με προσοχή τα τηλετυπήματα που εστάλησαν στον καταγγέλοντα από έναν από τους άλλους ιάπωνες παραγωγούς μαρμαρυγία, δηλαδή την Okade Mica Co. Ltd και τις δραστηριότητες της εταιρείας αυτής, η οποία απείλησε να προβεί σε αντίποινα κατά του καταγγέλλοντος, πωλώντας τεράστιες ποσότητες μαρμαρυγία σε πολύ χαμηλές τιμές στην Κοινότητα.

Εντούτοις, θεωρήθηκε ότι, επειδή δεν εξήχθη καμία ποσότητα μαρμαρυγία από την Okade Mica Co. Ltd στην Κοινότητα ούτε κατά την περίοδο έρευνας ούτε μεταγενέστερα δεν υπήρχαν επαρκή αποδεικτικά στοιχεία κατά τα οποία η πρόθεση που εκδηλώνει η εταιρεία αυτή θα μπορούσε να οδηγήσει σε κατάσταση κατά την οποία ενδέχεται η απειλή ζημίας να εξελιχθεί σε πραγματική πρόκληση ζημίας.

(19) Όσον αφορά την Nippon Rika, τον μοναδικό παραγωγό της Ιαπωνίας ο οποίος πράγματι εξήγε μαρμαρυγία στην Κοινότητα, δεν υπάρχουν αποδεικτικά στοιχεία κατά τα οποία υπάρχει δυνατότητα αύξησης των εξαγωγών μαρμαρυγία στην Κοινότητα από την εταιρεία αυτή.

(20) Υπό τις συνθήκες αυτές θεωρείται ότι μια μεταβολή των περιστάσεων η οποία θα δημιουργούσε κατάσταση κατά την οποία το ντάμπινγκ είναι δυνατό να προκαλέσει ζημία, δεν προβλέπεται προς το παρόν και δεν πρόκειται να συμβεί.

ΣΤ. Περάτωση της διαδικασίας

(21) Κατά συνέπεια, η διαδικασία όσον αφορά τις εισαγωγές μαρμαρυγία καταγωγής Ιαπωνίας πρέπει να περατωθεί χωρίς την επιβολή μέτρων.

(22) Η Συμβουλευτική Επιτροπή δεν προέβαλε αντιρρήσεις ως προς αυτό. (23) Ο καταγγέλων ενημερώθηκε σχετικά με τα ουσιαστικά γεγονότα και τις παρατηρήσεις βάσει των οποίων η Επιτροπή προτίθετο να περατώσει τη διαδικασία αυτή. Κατά συνέπεια, ο καταγγέλλων γνωστοποίησε τα σχόλιά του στην Επιτροπή. Ωστόσο, τα σχόλια αυτά όσον αφορά τις διαπιστώσεις απειλής ζημίας δεν είναι τεκμηριωμένα και κατά συνέπεια δεν θεωρείται ότι επηρεάζουν προς το παρόν τις διαπιστώσεις που αναφέρονται ανωτέρω σχετικά με τη ζημία και την απειλή πρόκλησης ζημίας.

Επιπλέον ο εισαγωγέας ενημερώθηκε σχετικά με τις διαπιστώσεις για την ύπαρξη ντάμπινγκ οι οποίες όμως δεν επηρέασαν ουσιαστικά τους υπολογισμούς της Επιτροπής.

ΑΠΟΦΑΣΙΖΕΙ:

Άρθρο μόνο

Περατώνεται η διαδικασία αντιντάμπινγκ όσον αφορά τις εισαγωγές μαρμαρυγία καταγωγής Ιαπωνίας.

Βρυξέλλες, 27 Σεπτεμβρίου 1989.

Για την Επιτροπή

Karel VAN MIERT

Μέλος της Επιτροπής

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. C 323 της 16. 12. 1988, σ. 3.